Gregorius episcopus, servus servorum dei: dilectis filiis Johanni, abbati et conventus monasterii S. Petri Autissiod., ordinis sancti Augustini, salutem et apostolicam benedictionem. Sincere devotionis affectus, quem ad nos et romanam ecclesiam geritis, merito, promeretur ut petitionibus nostris, illis presertim per quas vestris et monasterii vestri necessitatibus consulatur favorabiliter annuamus. Exhibita siquidem nuper, pro parte vestra petitio continebat quod tam propter guerras et mortalitatem petis que in partibus illis diutius viguerunt, quam etiam propter captionem civitatis Autissiodori et destructionem locorum ac membrorum dicti monasterii vestri, monasterium ipsum, in quo duodecim canonici continuo residentes et in divinis officiis servientes existunt preter alios servitores necessarios quibus tu, fili abbas, de certis raubis et pitanciis ac aliis necessariis providere teneris, est adeo in suis facultatibus diminutum, quod fructus, redditus et proventus ejusdem monasterii, tam ad mensam abbatis ipsius monasterii pro tempore existentis, quam ad vos filii canonicatus pertinentes, ad valorem centum librarum Turonens. parvorum annuatim non ascendunt. Quare pro parte vestra nobis fuit humiliter supplicatum, ut cum vos ex hujusmodi fructibus, redditibus et proventibus non possitis absque miseria et cleri opprobrio sustentari, prioratum de Cesiaco, dicti ordinis, Senonensis diocesis a prefato monasterio dependentem, et per canonicos ejusdem monasterii solitum gubernari, qui, ut asseritur, ab eodem monasterio ultra sex leucas non distat, vobis ac monasterio vestro predicto unire et incorporare de benignitate apostolica dignaremur. Nos igitur, volentes hujusmodi vestris necessitatibus de alicujus subventionis auxilio providere, hujusmodi supplicationibus inclinati, predictum prioratum, cui cura imminet animarum, cum omnibus juribus et pertinentiis suis vobis et monasterio vestro predicto, quandiu tu, fili abbas, vitam duxeris in humanis, et eidem monasterio prefueris, autoritate apostolica incorporamus, annectimus et unimus, ita quo interim cedente vel decendente priore ipsius prioratus, vel prioratum ipsum alias quomodolibet dimittere, liceat vobis per vos vel alium, seu alios, corporalem possessionem ipsum prioratum autoritate propria apprehendere, ac prioratum ipsum quandiu tu abbas in humanis egeris eidem monasterio prefueris, ut prefertur, licite retinere, ejusque fructus, redditus et proventus, tu videlicet abbas duas, et vos et conventus tertiam ipsorum fructuum, reddituum et proventuum partes in vestris et dicti monasterii utilitatem convertere, diocesani loci vel cujuscumque alterius licentia minime requisita, reservata tamen prius et assignata per ipsum diocesanum de hujusmodi fructibus, redditibus et proventibus ejusdem prioratus pro uno ex canonicis dicti monasterii vicario inibi domino interim servituro; ac prioratu instituendo, congrua portione ex qua idem vicarius valeat congrue sustentari, episcopalia jura solvere et alia incumbentia sibi onera supportare, non obstantibus felicis recordationis Urbani pape V predecessoris nostri et aliis constitutionibus apostoliciis contrariis, etc... Datum Avenione, II. Non. octobris, pontificatus nostri anno quinto.